ওই সংস্থার একটি সূত্রকে উদ্ধৃত করে আজ এমনই দাবি করেছে ব্রিটেনের একটি সংবাদপত্র। 
২০১৪ সালে ওই প্রস্তাব পাওয়ার কিছুদিন পরেই সিদ্ধার্থ গ্রেফতার হয়েছিলেন। কিন্তু জামিনে ছাড়া পেয়ে তিনি স্ত্রী-সন্তানদের নিয়ে সিরিয়া পালিয়ে যান। বর্তমানে তাঁর নতুন নাম আবু রুমাশায়াহ। তাঁকেই নতুন ‘জিহাদি জন’ বলে ডাকা হচ্ছে।
 সংবাদপত্রটির দাবি, ব্রিটেনে থাকাকালীন সে দেশে নিষিদ্ধ জঙ্গি সংগঠন ‘আল-মুহাজিরৌন’এর সঙ্গে সিদ্ধার্থ যোগাযোগ রাখতেন বলে গোয়েন্দারা খবর পাচ্ছিলেন। সে সময় ‘এমআইফাইভ’এর কয়েকজন অফিসার একবার তাঁকে রাস্তায় আটকে (বাম্প অপারেশন) এ নিয়ে সতর্ক করেন। তাঁকে জানিয়ে দেওয়া হয়, গোয়েন্দারা সিদ্ধার্থের গতিবিধির উপর নজর রাখছেন। তিনি কী করছেন, কোথায় যাচ্ছেন— সবই তাঁরা জানেন। এর কয়েকদিন পর দ্বিতীয়বার সিদ্ধার্থকে রীতিমতো হুমকি দিয়ে বলা হয়েছিল, সন্দেহভাজন জঙ্গিদের সম্পর্কে তথ্য না দিলে হয় তিনি গ্রেফতার হবেন, নয়তো তাঁকে মরতে হবে। সম্ভবত, সিদ্ধার্থ ওই প্রস্তাবে রাজি হননি। কারণ, দ্বিতীয়বার যোগাযোগের কিছুদিন পরেই জঙ্গি কাজকর্মের অভিযোগে ব্রিটেনের পুলিশ তাঁকে গ্রেফতার করে। 
‘এমআইফাইভ’এর ওই সূত্রটি সংবাদপত্রটিকে জানিয়েছেন, অপরাধজগৎ কিংবা জঙ্গিদের সঙ্গে যোগাযোগ রয়েছে এমন অনেককেই পুলিশ চর হিসাবে ব্যবহার করার চেষ্টা করে। জঙ্গিদের সম্পর্কে খবর পেতে এ জন্য সিদ্ধার্থকে কাজে লাগানোর চেষ্টা করেছিল তারা।
 এরই মধ্যে সিদ্ধার্থের লন্ডননিবাসী বোন কণিকা ধর আজ ওই সংবাদপত্রকে জানিয়েছেন, গত বছর সিরিয়া থেকে সিদ্ধার্থ তাঁকে টেলিফোন করেছিলেন। সে সময় কণিকা ভাইকে জঙ্গি সংস্রব ত্যাগ করে ব্রিটেন ফেরার কথা বলেন। জবাবে সিদ্ধার্থ জানান, জঙ্গিদের হয়ে তিনি মরতেও প্রস্তুত। গত সপ্তাহেই সোশ্যাল নেটওয়ার্কিং সাইটে আইএসের পোস্ট করা একটি ভিডিওয় দেখা গিয়েছিল, কালো কাপড়ে মুখ ঢাকা সিদ্ধার্থ এক বন্দির মাথায় বন্দুক 
ঠেকিয়ে রয়েছেন। 
কণিকা আক্ষেপ করে জানান, স্কুলে পড়ার সময়ে তাঁর ভাই নরম ও শান্ত স্বভাবের ছিলেন। পশুচিকিৎসক হওয়ার ইচ্ছা ছিল সিদ্ধার্থের। ছোট বয়সে বাড়িতে কচ্ছপ, খরগোশ পুষতেন। সেসময় এক প্রতিবেশীর ডেভিড নামে একটি পোষা বিড়াল গাড়ি চাপা পড়লে সিদ্ধার্থ নাকি প্রচণ্ড আঘাত পেয়েছিলেন। কণিকার দাবি, সিদ্ধার্থ মানসিকভাবে অসুস্থ। মৌলবাদীরা তাঁর ভাইয়ের মগজধোলাই করেছে। তাঁর চিকিৎসার প্রয়োজন। তাঁর ভাইকে ড্রোন হামলা চালিয়ে যাতে হত্যা করা না হয়, সে জন্য ব্রিটেনের প্রধানমন্ত্রী ডেভিড ক্যামেরনের কাছে আবেদন জানিয়েছেন কণিকা।